《踏雪至城南归饮师竹处为消寒初集》
清代·许传霈

严寒生虚空，孤坐苦清绝。良朋踏雪来，邀看南山雪。

城南山势高，排空拄千笏。峰峰削玉成，此际峻且洁。

遥塔萎其下，尘埃齐超拔。地宽眼倍明，云冻天犹阔。

朗朗不辞行，风微吹觱栗。欲汲雪一瓯，烹茶疗枯渴。

茅舍有人家，叩扉呼不出。有客沽旧醅，今夕乐举杯。

高轩面园圃，菜绿分叶肥。汲汤佐新笋，釜沸响轻雷。

瓶笙清如洗，炉小火初围。美人来席前，数点报红梅。

酒肠欣得煖，仙骨翩不归。何以酬妙景，门外雪又飞。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。